CELEX: C2007/117/08
Language: bg
Date: 2007-05-26 00:00:00
Title: Дело C-113/07 Р: Жалба, подадена на 27 февруари 2007 г. от Selex Sistemi Integrati S.p.A срещу решението на Първоинстанционния съд (втори състав), постановено на 12 декември 2006 г. по дело T-155/04, Selex Sistemi Integrati S.p.A./Комисия на Европейските общности

26.5.2007   
            
            
               BG
            
            
               Официален вестник на Европейския съюз
            
            
               C 117/5
            
         Жалба, подадена на 27 февруари 2007 г. от Selex Sistemi Integrati S.p.A срещу решението на Първоинстанционния съд (втори състав), постановено на 12 декември 2006 г. по дело T-155/04, Selex Sistemi Integrati S.p.A./Комисия на Европейските общности
   (Дело C-113/07 Р)
   (2007/C 117/08)
   Език на производството: италиански
   Страни
   
      Жалбоподател: Selex Sistemi Integrati S.p.A. (представители: F. Sciaudone, R. Sciaudone и D. Fioretti, адвокати)
   
      Други страни в производството: Комисия на Европейските общности, Eurocontrol — Европейска организация за сигурността на въздухоплаването
   Искания
   
               —
            
            
               да се отмени решението на Първоинстанционния съд на Европейските общности от 12 декември 2006 г. по Дело Т-155/04 и делото да се върне на Първоинстанционния съд за произнасяне по същество в светлината на указанията, предоставени от Съда;
            
         
               —
            
            
               да се осъди Комисията да плати съдебните разноски по настоящото производство и по производството по Дело Т-155/04.
            
         Правни основания и основни доводи
   В подкрепа на своите искания жалбоподателят привежда твърдения за поредица от грешки при прилагане на правото, свързани както с производството, така и със съществото на спора.
   Грешки при прилагане на правото, свързани с производството
   Като грешки при прилагане на правото, допуснати от Първоинстанционния съд във връзка с производството, жалбоподателят изтъква:
   
               —
            
            
               нарушение на член 116, параграф 6 от Процедурния правилник на Първоинстанционния съд, поради това, че Първоинстанционният съд е разрешил Eurocontrol да бъде уведомяван за процесуалните актове и му е позволил да депозира писмени бележки;
            
         
               —
            
            
               нарушение на член 48, параграф 2 от Процедурния правилник на Първоинстанционния съд, поради изопачаване на фактите, въз основа на които новите правни основания, приведени от жалбоподателя, са били обявени за недопустими;
            
         
               —
            
            
               нарушение на член 48, параграф 2 от Процедурния правилник на Първоинстанционния съд, поради това, че не е било отчетено поведението на Комисията по отношение на фактите, въз основа на които приведените от жалбоподателя нови правни основания са били обявени за недопустими;
            
         
               —
            
            
               нарушение на член 66, параграф 1 от Процедурния правилник на Първоинстанционния съд, поради това, че не е било прието определение във връзка с искането за проучвателни действия.
            
         Грешки при прилагане на правото, свързани със съществото на спора
   Като грешки при прилагане на правото, свързани с приложимостта на член 82 ЕО към съдействието, оказвано от Eurocontrol на националните администрации, жалбоподателят изтъква:
   
               —
            
            
               изопачаване на съдържанието на оспорваното решение;
            
         
               —
            
            
               противоречивия характер на мотивите за това да не се отменя оспорваното решение, въпреки обстоятелството, че е било подкрепено първото правно основание, приведено от жалбоподателя;
            
         
               —
            
            
               противоречивия характер на мотивите, поради това, че Първоинстанционният съд е заменил със собствените си доводи тези, използвани от Комисията в оспорваното решение;
            
         
               —
            
            
               несъобразяване с установената общностна съдебна практика относно пределите на съдебния контрол;
            
         
               —
            
            
               явна грешка при преценката, що се отнася до нарушението на член 82 ЕО.
            
         Във връзка с грешките при прилагане на правото по отношение на приложимостта на член 82 ЕО към дейността на Eurocontrol в областта на стандартизацията жалбоподателят твърди:
   
               —
            
            
               изопачаване на съдържанието на оспорваното решение;
            
         
               —
            
            
               възприемане на понятие за икономическа дейност, което е несъвместимо с понятието, разработено от общностната съдебна практика;
            
         
               —
            
            
               неправилно тълкуване и прилагане на общностната съдебна практика относно помощите от общественото осигуряване;
            
         
               —
            
            
               нарушение на задължението за предоставяне на задоволителна обосновка.
            
         Във връзка с грешките при прилагане на правото по отношение на приложимостта на член 82 ЕО към развиваната от Eurocontrol дейност по изследване и развитие (по-конкретно придобиването на прототипи и режима на интелектуална собственост) жалбоподателят твърди:
   
               —
            
            
               явно изопачаване на оспорваното решение;
            
         
               —
            
            
               възприемане на понятие за икономическа дейност, което е несъвместимо с понятието, разработено от общностната съдебна практика;
            
         
               —
            
            
               неправилно представяне и изопачаване на приведените от жалбоподателя доказателства относно икономическата природа на упражняваното от Eurocontrol управление на режима на интелектуална собственост.